Papersnake/gushiwen huggingface dataset:
次韵戴帅初见寄
陈著（宋代）

儿造从来自不情，百千万变底人惊。
人生水上浮沤影，物论风前乱叶声。
自笑醉吟空赘传，谁知橘隐竟无名。
况今衰老知何用，惟有关门答五行。
天奈何
姚燮（清代）

天奈何，愁人多。眢井水涸大海波，欢者娭娭听侬歌。

饥枵之腹，肠鸣轣辘。但有勺糜，宁弃斗谷。月不午，日不宵。

凤皇不角麟不毛，陌土坟起如山高。美人带掩金错刀，罗帷无烛风萧萧。
奉和御制璟与张说源乾曜同日上官命宴都堂赐诗应制
宋璟（唐代）

丞相邦之重，非贤谅不居。老臣慵且惫，何德以当诸。

厚秩先为慵，崇班复此除。太常陈礼乐，中掖降簪裾。

圣酒山河润，仙文象纬舒。冒恩怀宠锡，陈力省空虚。

郭隗惭无骏，冯谖愧有鱼。不知周勃者，荣幸定何如。
送大理金少卿赴阙以老成耆德重于典刑为韵兼
仲并（宋代）

九重圣端拱，慨念人材重。
澄清鸳鹭行，拔尤锄猥茸。
辅郡与畿甸，连岁拜殊宠。
付君天下平，民冤自无壅。
游本觉寺
葛绍体（宋代）

招提俯秋水，画手借王维。
清磬递风韵，晓霜翻露姿。
茶烟邀客竚，帆影唤舟移。
他日成归梦，来兴楚子辈。
祈雪
翁逢龙（宋代）

谷中草木几经春，敕额犹存古隶文。
千里耕桑安土俗，一炉香火奉山君。
多留姓字溪边石，惯见旌旗陇上云。
太守若贤神自感，夜来入梦雪缤纷。
三印颂示众
释正觉（宋代）

印泥印空印水，疾轩不及掩耳。
豁然楼阁门开，消得轻轻弹指。
偈颂一一二首 其三
释清远（宋代）

挥戈佛日不西流，照彻人间洞九幽。从此安居无一事，休将玄妙挂心头。
赠无咎以既见君子云胡不喜为韵八首八
张耒（宋代）

南山缚虎师，肯顾世书字。
扬眉哦楚喉，鼎畔倒侯喜。
诗声一苍蝇，下到霹雳耳。
庸庸老寻常，物外有奇伟。
豳风图
凌云翰（元代）

蚕月条桑为茧丝，筑场纳稼应天时。欲知王业艰难处，尽在豳风七月诗。
哀江南
宋祁（宋代）

鬼化斯文念贾生，精神琱琢坐寒更。
一书草就兼衣卧，恨煞东方不肯明。
东斋书事
释斯植（宋代）

客里吟情懒，天涯望欲昏。
断云流涧水，残月照衡门。
猿啸它山树，砧声何处村。
浮名身外事，於此不须论。
宫中词
张廷瓒（清代）

冰镜凄清入帘幕，柳绵风软罗衣薄。昭阳歌舞属何人，独倚铜龙看花落。

忆昔辞家发半垂，于今双鬓渐成丝。家人那识朱颜改，只记登车十五时。
挽故知容州朝请陶公章二首
易中行（宋代）

顾予生最后，相去又临川。
欠识先生面，幸亲令子贤。
典型端有自，衣钵岂无传。
德以君家好，清修一节坚。
和袭美伤开元观顾道士
陆龟蒙（唐代）

何事神超入杳冥，不骑孤鹤上三清。多应白简迎将去，

即是朱陵炼更生。药奠肯同椒醑味，云谣空替薤歌声。

武皇徒有飘飘思，谁问山中宰相名。
出都二首 其一
刘摰（宋代）

两桨东飞下大梁，樽罍漂泊过重阳。江湖常恨连年隔，羁旅宁重万里伤。

淮寺月寒芦飏白，楚林霜早菊迎黄。箧中谏纸馀多少，尽写新诗入锦囊。
寿星寺 其二
周文璞（宋代）

莫向空山恼病僧，暮云台殿异乡人。多时不识巴江路，守著浓花哭过春。
留别陈明叔兼属胡仲威五首
赵蕃（宋代）

汲汲求交友，良由不敏姿。
风流伯始后，文献澹庵师。
此士世亦寡，因君交不疑。
倡酬凡几纸，别后慰相思。
左迁至蓝关示侄孙湘
韩愈（唐代）

一封朝奏九重天，夕贬潮州路八千。
欲为圣明除弊事，肯将衰朽惜残年！(欲为 一作：本为；圣明 一作：圣朝；肯将 一作：敢将)
云横秦岭家何在？雪拥蓝关马不前。
知汝远来应有意，好收吾骨瘴江边。
次韵程给事会稽八咏 拂云亭
赵抃（宋代）

青云随步觉身高，燕雀卑飞不敢巢。民屋万家都下瞰，栏干迢递出林梢。
捐俸助脩灌江桥公出过题
张天赋（明代）

碧天清晓出南郊，鸡犬桑麻景物饶。笑我未能乘驷马，浪吟聊寄灌江桥。
内翰程端明挽诗
方岳（宋代）

倒泻银河洗肺肝，初传冰句落人间。
吾州谁继龙溪老，内相宁人豹尾斑。
汲冢以来书尽读，商盘而上笔追还。
岂无名字藏金匮，只与君王丐一閒。
二月一日雨寒五首
杨万里（宋代）

梳头正美睡相催，理尽霜丝梦恰回。
窗隙小风能几许，也吹蛛网去还来。
感春
白居易（唐代）

巫峡中心郡，巴城四面春。草青临水地，头白见花人。

忧喜皆心火，荣枯是眼尘。除非一杯酒，何物更关身。
拟玉台体七首其五夜夜曲
梅尧臣（宋代）

情来不自理，明月生南楼。
坐感昔时乐，翻成此夜愁。
喜见家山答守之二首
钱时（宋代）

风扫痴云作嫩晴，展开花柳一堤春。
山山啼鸟如相识，飞向蓬窗认主人。
更漏子·三十六宫秋夜水
欧阳炯（五代）

三十六宫秋夜水，露华点滴高梧。丁丁玉漏咽铜壶，明月上金梧。
红线毯，博山炉，香风暗触流苏。羊车一去长青芜，镜尘鸾影孤。
三盘阁
韦骧（宋代）

江山千里势雄豪，终日缘崖未是劳。欲识寒心骑马处，三盘阁上看惊涛。
送圣徙入京兼呈纪常子进
范祖禹（宋代）

二年隔京洛，思见亦已久。
骊驹将戒行，姑共一杯酒。
君来买园林，山川既富有。
顾我犹旅人。安排卧林薮。
不意嵩岭云，输君先入手。
谋生已知拙，高遁惭居后。
贵富等浮云，名声似箕斗。
终当结茅屋，邻舍闻鸡狗。
杖履作往还，过从惟野叟。
爱君修竹间，一水似崖口。
扫除石上月，寒除石上月，
寒桧摇青箒。早赋归去来，
无为事奔走。前期知非远，
同集待诸友。寄我思洛诗，
东风想回首。
乙丑元日口号十首
刘克庄（宋代）

痴呆已肖木鸡状，行走不减竹马时。
太平期恰当今日，嬉戏翁浑如小儿。
感皇恩 述怀
舒逊（元代）

疏雨滴清秋，洗残流火，爽动凉飙透帘幕。寒蛩吟彻，谁道小□萧索。青镫相伴，我情依约。萤照更残，鸟啼月落。非壮山城数声角。漫漫长夜扣角。长歌方觉。人生能有几许行乐。
石照
员兴宗（宋代）

吴中市井汉淮阴，落拓钱郎用意深。希世异人人不识，却因顽石遂知音。
石头庵主居南岳仅三十年忽思还江南龙安作此寄之三首 其一
释德洪（宋代）

厌看潇湘万顷山，江南归去卧龙安。只将一味无求法，留与丛林作样看。
岳阳楼
韦骧（宋代）

岳阳楼句旧空传，今日登临一慨然。不是洪钧有偏党，岂容胜概独完全。

山川形势三千里，基构声华五百年。襟带西南太平世，收罗风月属私权。
重题陈汉卿贫亦好斋
许及之（宋代）

古人重安贫，未若贫而乐。岂不爱膏粱，顾乃嗜藜藿。

我闻首阳爱，荣名千驷怍。况乃陋巷子，箪瓢殊不恶。

刀头得几何，蜗角战方虐。以兹悟生理，贫中始澹泊。

陈侯清时英，廊庙宜著脚。圭窦势岂容，贫斋意聊托。

苍生方饥渴，未可云盘礴。且来禄万钟，脱粟躬自薄。
耕图二十一首·杼耨
楼璹（宋代）

雨笠冒宿雾，风蓑拥春寒。
破块得甘霔，齧塍浸微澜。
泥深四蹄重，日暮两股酸。
谓彼牛后人，著鞭无作难。
次韵任道食荔支有感三首
黄庭坚（宋代）

一钱不直程卫尉，万事称好司马公。
白发永无怀橘日，六年怊怅荔支红。
偈颂二十一首
释智愚（宋代）

诸人知处良遂知，良遂知处人不知。
因思积雨花狼藉，空写愁肠说向谁。
呈贝懒云先生
程浚（宋代）

一片閒心祇在山，故将疏懒傲尘寰。白云犹有往来意，师独萧然天壤间。
水龙吟（和朱行甫帅机瑞香）
方岳（宋代）

当年睡里闻香，阿谁唤做花间瑞。巾飘沈水，笼熏古锦，拥青绫被。初日酣晴，柔风逗暖，十分情致。掩窗绡，待得香融酒醒，尽消受、这春思。

从把万红排比。想较伊、更争些子。诗仙老手，春风妙笔，要题教似。十里扬州，三生杜牧，可曾知此。趁紫唇微绽，芳心半透，与骚人醉。
送郭知章宰浮梁 其二
彭汝砺（宋代）

仕宦悠悠今几年，初分一邑走江边。凤飞远水颠崖地，鹤唳清江皓月天。

潇洒渊明多种秫，从容子贱数鸣弦。秋风坐看车辕速，一梦归争鸟翼先。
送官出守平江二首 其一
萧立之（宋代）

天上红云第二班，乞身祗要觅祠官。清朝得路古来有，晚节全名人所难。

歇马重来森戟近，携龟已放去船宽。待公过阙争留相，温国风流此日看。
虎泉
吕南公（宋代）

昔闻孤女子，遇虎斯泉侧。高僧为追诃，弭耳不敢食。

岁月几何时，称谈如宿夕。故知事可传，岂限涔泓窄。
谨用尊大人领省龙庭风雪诗韵 其二
耶律铸（宋代）

冻折瑶琴三两弦，起来孤坐忆成连。可堪此世成何事，了却生平莫问天。

门外共传三尺雪，帷中赖有四围毡。遥思千古功名辈，回首西风不记年。
谒金门（题吕真人醉桃源像）
刘埙（宋代）

春正媚。闲步武陵源里。千树霞蒸红散绮。一枝高插髻。

飞过洞庭烟水。酩酊莫教花坠。铅鼎温温神竭帝。何曾真是醉。
江城子 感旧
宋荦（清代）

筠廊秋艳菊花丛。命秦宫。理焦桐。坐向花前，纤手动清风。

白纻轻衫腰一把，流盼好，送归鸿。

思量往事恨难穷。恁匆匆。水流东。寂寞高斋，桃萼又将红。

独抱云和今夜里，谁忍弄，月明中。
史太师入觐赐带以不知官高卑玉带悬金鱼为韵
释宝昙（宋代）

老不数汲黯，吾宁师子思。
黄金复加璧，勿遣虞人知。
临江仙·春事犹馀十日
赵长卿（宋代）

春事犹余十日，吴蚕早已三眠。
多情忍对落花前。酴醿飘暖雪，荷叶媚晴天。

香淡无心浸酒，绿浮可意邀船。
时光堪恨也堪怜。单衣三月暮，歌扇一番圆。
题子善秋景
姚永概（清代）

柳老西风作意骄，孤蝉独自抱疏条。不知更有春来否，到眼秋光太寂寥。
醉落魄
张元干（宋代）

云鸿影落。风吹小艇欹沙泊。津亭古木浓阴合。一枕滩声，客睡何曾著。

天涯万里情怀恶。年华垂暮犹离索。佳人想见猜疑错。莫数归期，已负当时约。
宝林寺
李邴（宋代）

青灯映独宿，世事忽如遗。
一榻寒无梦，高斋静见诗。
长空消海气，远壑淡幽姿。
欲问无生意，高人不可期。
和苏著作麻姑十咏·碧莲池
李覯（宋代）

碧莲何岁开，我时不得见。
于今到池上，只有红莲绽。
红莲非丑恶，物以多为贱。
阿蛮加解舞，不见真妃面。
次洪景伯韵 其三
曾惇（宋代）

新诗清如玉壶冰，一读为破旅愁凝。正怀狂客贺秘监，忽见高人王右丞。

坐忘仙去境尚在，广文骨冷呼不应。其谁洗涤怀古恨，别乘博物如何曾。
寄李惟寅兼怀王朱两生四首 其四
胡应麟（明代）

意气联三俊，声华轧四豪。章徒腾薏苡，贡已入蒲萄。

王粲从军乐，朱家结客劳。濠梁倏千里，飞骑赠绨袍。
杂诗
陈瓘（宋代）

床头史记千番纸，世上兴亡一窖尘。
惟有炳然周孔道，至今余泽浸生民。
和邢和叔学士见别
邵雍（宋代）

世路如何若大东，相逢不待语言通，
观君自比诸葛亮，顾我殊言黄石公。
讲道污隆无巨细，语时兴替有初终。
出人才业尤须惜，慎勿轻为四晋风。
送邹明府游灵武
贾岛（唐代）

曾宰西畿县，三年马不肥。
债多平剑与，官满载书归。
边雪藏行径，林风透卧衣。
灵州听晓角，客馆未开扉。
送范生
韩驹（宋代）

万里投殊俗，馀生老一丘。尚怜之子秀，能慰此翁愁。

只欲连墙住，胡为下邑留。黄尘诗思尽，乞与四山秋。
隆冈书院四景诗 其三
朱熹（宋代）

水绕荒村竹绕墙，俨然风景似柴桑。车缫白雪丝盈轴，铚刈黄云稻满场。

几树斜晖枫叶赤，一篱疏雨菊花黄。东邻画鼓西邻笛，共庆丰年乐有常。
庐江道中晚眺
陆费瑔（清代）

高城迢递暝烟收，庐阜周遭翠欲流。孔雀南飞儿女恨，大江东去古今愁。

疏钟云度松阴晚，远牧风回槲叶秋。何处月明村笛起，此行不为听吴讴。
次韵李德载见寄
张耒（宋代）

头颅幸获免奸锋，甘分江湖老钓篷。
老得一州聊自慰，相望千里与谁同。
已欣台省登群俊，犹数湖湘卧病翁。
诗就醉余频走笔，待观云海戏群鸿。
客堂
杜甫（唐代）

忆昨离少城，而今异楚蜀。舍舟复深山，窅窕一林麓。

栖泊云安县，消中内相毒。旧疾甘载来，衰年得无足。

死为殊方鬼，头白免短促。老马终望云，南雁意在北。

别家长儿女，欲起惭筋力。客堂序节改，具物对羁束。

石暄蕨芽紫，渚秀芦笋绿。巴莺纷未稀，徼麦早向熟。

悠悠日动江，漠漠春辞木。台郎选才俊，自顾亦已极。

前辈声名人，埋没何所得。居然绾章绂，受性本幽独。

平生憩息地，必种数竿竹。事业只浊醪，营葺但草屋。

上公有记者，累奏资薄禄。主忧岂济时，身远弥旷职。

循文庙算正，献可天衢直。尚想趋朝廷，毫发裨社稷。

形骸今若是，进退委行色。
汉宫春·开尽荼
陈允平（宋代）

开尽荼，正桑云麦浪，天气如秋。南园露梢半坼，金粟丝头。温香傍酒，尽多娇、不识春愁。莺院悄，轻阴弄晚，何人堪伴清游。

偏爱紫蕤黄袅，想金壶胜赏，依旧扬州。花前夜阑醉后，斜月当楼。翻阶句好，记玄晖、此日风流。双鬓改，一枝帽底，如今应为花羞。
梅花七绝句 其七
刘基（明代）

微阳稚绿未能还，四海昆虫总闲关。只有梅花见天意，先将春色到人间。
杨花
张祜（唐代）

散乱随风处处匀，庭前几日雪花新。

无端惹著潘郎鬓，惊杀绿窗红粉人。
子似见过
韩淲（宋代）

门外梅枝晓，人来乃是君。冲风迎腊日，欲雪动寒云。

禹穴山阴道，西湖处士坟。我怀何用寄，搔鬓白纷纷。
六国论
苏洵（宋代）

六国破灭，非兵不利，战不善，弊在赂秦。赂秦而力亏，破灭之道也。或曰：六国互丧，率赂秦耶？曰：不赂者以赂者丧。盖失强援，不能独完。故曰：弊在赂秦也。

秦以攻取之外，小则获邑，大则得城。较秦之所得，与战胜而得者，其实百倍；诸侯之所亡，与战败而亡者，其实亦百倍。则秦之所大欲，诸侯之所大患，固不在战矣。思厥先祖父，暴霜露，斩荆棘，以有尺寸之地。子孙视之不甚惜，举以予人，如弃草芥。今日割五城，明日割十城，然后得一夕安寝。起视四境，而秦兵又至矣。然则诸侯之地有限，暴秦之欲无厌，奉之弥繁，侵之愈急。故不战而强弱胜负已判矣。至于颠覆，理固宜然。古人云：“以地事秦，犹抱薪救火，薪不尽，火不灭。”此言得之。

齐人未尝赂秦，终继五国迁灭，何哉？与嬴而不助五国也。五国既丧，齐亦不免矣。燕赵之君，始有远略，能守其土，义不赂秦。是故燕虽小国而后亡，斯用兵之效也。至丹以荆卿为计，始速祸焉。赵尝五战于秦，二败而三胜。后秦击赵者再，李牧连却之。洎牧以谗诛，邯郸为郡，惜其用武而不终也。且燕赵处秦革灭殆尽之际，可谓智力孤危，战败而亡，诚不得已。向使三国各爱其地，齐人勿附于秦，刺客不行，良将犹在，则胜负之数，存亡之理，当与秦相较，或未易量。

呜呼！以赂秦之地封天下之谋臣，以事秦之心礼天下之奇才，并力西向，则吾恐秦人食之不得下咽也。悲夫！有如此之势，而为秦人积威之所劫，日削月割，以趋于亡。为国者无使为积威之所劫哉！

夫六国与秦皆诸侯，其势弱于秦，而犹有可以不赂而胜之之势。苟以天下之大，下而从六国破亡之故事，是又在六国下矣。
蓼花
朱松（宋代）

长年心事只悠悠，衰鬓难禁岁月流。红蓼垂垂烟雨里，不应摇落始知秋。
魏武庙
郭祥正（宋代）

濡须山头祠魏武，炫转红装按神鼓。蘋藻盈筐酒满樽，呼吸风雷激春雨。

田畴高下春雨平，操牲饮福罗中庭。吞吴成魏还归晋，血食犹参社鬼灵。
次前人为余置酒邑厅见示
陈著（宋代）

公事无多白日閒，笑谈风月傲方千。
马鞍虽少难供赋，突兀南山翠扑鞍。
颂古一百二十一首
释宗杲（宋代）

睦州担板，那容眨眼，
阔狭短长，不须增减。
望江南 其四
陈维崧（清代）

商邱忆，梳裹胜江淮。青漆车儿垂绣幔，乾红靴子隐弓鞋。

相遇宋城隈。
还草堂寻处士弟诗
周弘正（南北朝）

四时易荏苒，百龄倏将半。故老多零落，山僧尽凋散。

宿树倒为查，旧水侵成岸。幽寻属令弟，依然归旧馆。

感物自多伤，况乃春莺乱。
杂言迎神词二首 其一 迎神
皇甫冉（唐代）

启庭户，列芳鲜，目眇眇，心绵绵，因风托雨降琼筵。

纷下拜，屡加笾，人心望岁祈丰年。
以坡公君如大江日千里我如此水千山底为韵作
赵蕃（宋代）

重湖岳阳楼，五柳渊明里。
定复有佳人，与之同徒倚。
是岁闰王正故首月春至稍迟
郭之奇（明代）

东皇首出万民和，千载青阳续汉歌。水国风光同荡漾，江村谣俗祇婆娑。

勾萌莫叹氤氲浅，解冻方留闰泽多。极目寒峰瞻太皞，波臣一苇奈春何。
步蟾宫 秋夜不寐，有怀黛华姊
袁绶（清代）

珠帘绣闼人声悄。任落叶、满阶慵扫。西风飒飒雨潇潇，更添起、离愁多少。

屏山倚遍闲情绕。问谁识、此时怀抱。梦中刚是话分携，却又被、花冠催觉。
送册东夷王使
马戴（唐代）

越海传金册，华夷礼命行。片帆秋色动，万里信潮生。

日映孤舟出，沙连绝岛明。翳空翻大鸟，飞雪洒长鲸。

旧鬓回应改，遐荒梦易惊。何当理风楫，天外问来程。
豫章贺丁漕建台宴口号
曹彦约（宋代）

车马盈门拨不开，綵衣新著绣衣来。壮怀风月归英簜，满意江衣入酒杯。

便觉阳和通嶰竹，已知春信到官梅。西江岂是留人处，筑得沙堤唤得回。
好女儿
晏几道（宋代）

酌酒殷勤。尽更留春。忍无情、便赋余花落，待花前细把、一春心事，问个人人。

莫似花开还谢，愿芳意、且长新。倚娇红、待得欢期定，向水沈烟底，金莲影下，睡过佳辰。
黄驳
梅尧臣（宋代）

维舟饭孤村，隔岸见黄驳。
瘦牧正苦饥，疮鸟复下啄。
闵心无柘弹，投块徒自数。
力小不能中，汗颜惭且渥。
初退黄龙院作
释祖心（宋代）

不住唐朝寺，闲为宋地僧。生涯三事衲，故旧一枝藤。

乞食随缘过，逢山任意登。相逢莫相笑，不是岭南能。
咏怀
鲁兰仙（清代）

盈盈高山草，寂寂幽壑兰。春风非有异，地卑长岁寒。

我来采薇蕨，对此空吁叹。安得有仙术，移之向层峦。

日夕游园中，有鸟西北来。飞飞林木间，欲栖久徘徊。

鸟栖尚徘徊，人情岂无猜。所以富春翁，不共汉尘灰。
丹凤吟
陈允平（宋代）

暗柳烟深何处，翡翠帘栊，鸳鸯楼阁。芹泥融润，飞燕竞穿珠幕。

秋千倦倚，还思年少，袜步尘轻，衫裁罗薄。陡顿芳心暗老，强理新妆，离思都占眉角。

过了几番花信，晓来刬地寒意恶。可煞东风，甚把夭桃艳杏，故故凌铄。

伤春憔悴，泪矗粉腮香落。挑脱金宽双玉腕，怕人猜偷握。

渐芳草，恨画阑、休傍著。
恻恻吟
白居易（唐代）

恻恻复恻恻，逐臣返乡国。前事难重论，少年不再得。

泥涂绛老难班白，炎瘴灵均面黎黑。六年不死却归来，

道著姓名人不识。
父母怜儿苦
王佐（汝学）（明代）

父母怜儿苦，送投主人乐。父母心常存，主人恩易薄。

有如涸辙鱼，江南望漠漠。有如霜林鸟，林稀无栖泊。

东邻岂无主，雕梁而黝垩。西邻岂无主，衣食亦不恶。

也知恩易深，初非父母托。彼恩诚则然，我心宁不怍。

所贵守分义，甘心死帘幕。皇天如有知，白日清霜落。
刘公佐亲家奉议挽词二首
杨万里（宋代）

一命华其老，诸昆半作官。
相高仍孝悌，不但盛衣冠。
近别那云诀，临丧独忍看。
心知公不恨，我自泪难乾。
病中书事上集贤钱侍郎 其二
王禹称（宋代）

妻儿惯蔬素，仆马任龙钟。一榻浑无物，孤琴对病容。

风翻帘影乱，旱减井痕重。幽寂谁为伴，扶行赖瘦筇。
过杨州二首 其一
宗臣（明代）

湖上行吟落日边，高秋萧索倍凄然。芜城旧识参军赋，玉树空传帝者篇。

隋苑云残杨柳色，邗江夜断荻芦烟。可怜白舫青蓑者，尚有渔歌似昔年。
杨时可作十诗以寄河间诗之所及非吾僚则吾友也因悉次其韵以和之又以其所以赠我者复赠时可作还字韵 其七
赵鼎臣（宋代）

词源倾江河，坐觉畎浍褊。王郎清如水，腹有谈天辩。

闭置丘壑中，名誉当自显。而况金其声，行矣侍从选。
浣溪沙
吕渭老（宋代）

烟柳濛濛鹊做巢。青青弱草带斜桥。莺声多在杏花梢。

逐伴不斜春路远，见人时著小词招。阿谁有分伴吹箫。
渡胡源口二绝 其二
郑刚中（宋代）

梨枣迎霜压树黄，盖茅新屋渐成行。人情喜见兵戈息，路上时闻酒瓮香。
送汪复心饶州教
方回（元代）

派出鱼龙氏，声摇虎豹关。
两司千里泮，一退四年閒。
学孔谁如孔，晞颜我亦颜。
不应但携酒，日日看芝山。
金陵杂兴二百首 其一六八
苏泂（宋代）

青帝言归速驾忙，荼蘼架底静年芳。轻风乍染阴阴绿，微月低笼淡淡香。
支筇
刘弇（宋代）

蹭蹬年来谁寄声，静支筇竹了无营。照衣檐竹露逼冷，过耳海潮风送清。

岂有稻粱骄雀鼠，终惭醅酒费瓶罂。请缨自是男儿事，咄咄胡为过半生。
和李梁溪春雪韵二首
邓肃（宋代）

白白朱朱春已深，那知雪意更阴阴。
落花几阵遮山密，穿褐余寒赖酒禁。
骑马不前真有恨，留衣过腊岂无心。
等为迁客俱逢雪，谁似梁溪独醉吟。
紫霄亭
吕声之（宋代）

半空烟雨有无间，碧玉屏开四面山。
我欲紫霄亭上望，吹笙人去几时还。
寄体休
齐己（唐代）

南州君去为寻医，病色应除似旧时。久别莫忘庐阜约，

却来须有洞庭诗。金陵往岁同窥井，岘首前秋共读碑。

两处山河见兴废，相思更切卧云期。
拜诏
陈与义（宋代）

紫阳山下闻皇牒，地藏阶前拜诏书。
乍脱绿袍山色翠，新披紫绶佩金鱼。
水龙吟
张孝祥（宋代）

平生只说浯溪，斜阳唤我归船系。月华未吐，波光不动，新凉如水。长啸一声，山呜谷应，栖禽惊起。问元颜去后，水流花谢，当年事、凭谁记。

须信两翁不死。驾飞车、时游兹地。漫郎宅里，中兴碑下，应留屐齿。酌我清尊，洗公孤愤，来同一醉。待相将把袂，清都归路，骑鹤去、三千岁。
和圣俞李侯家鸭脚子
欧阳修（宋代）

鸭脚生江南，名实未相浮。
绛囊因入贡，银杏贵中州。
致远有余因，好奇自贤侯。
因令江上根，结实夷门秋。
始摘才三四，金奁献凝旒。
公卿不及议，天子百金酬。
岁久子渐多，累累枝上稠。
主人名好客，赠我比珠投。
博望昔所徙，蒲萄安石榴。
想其初来时，厥价与此侔。
今也◇中国，篱根及墙头。
物性久虽在，人情逐时流。
惟当记其始，後世知来由。
是亦史官法，岂徒续君讴。
题姚梅伯孝兼墨梅三首 其二
沈梧（清代）

一种天生倔强材，春风不待破寒来。只应历尽冰霜后，始向百花头上开。
喜晴
朱熹（宋代）

冲飙动高柳，渌水澹微波。日照秋空净，雨馀寒草多。

放怀遗簿领，发兴托烟萝。忽念故园日，东阡时一过。
水石上相赞 其二
释广闻（宋代）

月印长江，风号万籁。随流入流，无在不在。百千三昧一毫头，贵价精神贱价卖。
送吴显道五首
王安石（宋代）

百年多病独登台，知有归日眉放开。
功名富贵何名道，且赋渊明归去来。
祁门道中即事
曹彦约（宋代）

为爱幽乡度远村，支颐伫立爱山矾。
栗留尚惜轻求友，反舌纷纷亦巧言。
赤崁城 其二
李友棠（清代）

高足未云骋，上头应有仙。岸昏涵蜃气，水滑带龙涎。

日月光先到，云霞思独玄。沧波满归路，忆别动经年。
送石秀才
栖白（唐代）

正是叹羁游，知音拜楚侯。何须辞远道，自可乐扁舟。

倚棹江洲雨，闻猿岛岫秋。谢家山水兴，终日待诗流。
行香早起
项安世（宋代）

露入襟裳冷，风傅带舄清。
天街摇断梦，原庙听攒更。
阙角升云气，檐牙镂月明。
未教阳彩动，应怕路尘生。
进之雪中见过明日归湘潭再用前韵二首
赵蕃（宋代）

但见纷纷势莫收，要穷衮衮若为头。
路迷界眼疑无地，水失汀洲仅比沟。
我欲出郊思借蹇，君归乘艇喜冲鸥。
畏寒自缩真衰矣，绝境明朝不更留。
桂枝香 姜桐音芳树斋留别
毛奇龄（清代）

去冬冬至。刚雪霁梅花，山楼残醉。儿女灯前感叹，宛如梦寐。

春来重订王孙约，竟淹留、又攀丛桂。青阳下榻，玄霜解缆，顷刻间事。

念晨夕、盘餐并对。更寒雨鸡鸣，暖风花坠。巴里联吟古调，逊君佳细。

云门旧誓寻难度，顿阳关、衰柳摇曳。几时还看，宾鸿万里，碧天留字。
投子下绳床立
释守卓（宋代）

爱向江边弄钓丝，碧潭深处有嘉鱼。钩头不是无香饵，个底如何钓得渠。
次韵周公谨见寄 其五
马廷鸾（宋代）

退之怀桂林，药物珍陆离。物情恶衰歇，义心感亲知。

我生欠一死，不死当语谁。与我制颓龄，悠悠白云期。
题客邸壁
王汉秋（清代）

未能为雨与为霖，旷览山河感不禁。细缀蒲帆修桧楫，舵工也有济川心。
浣溪沙·赠子文侍人名笑笑
辛弃疾（宋代）

侬是嶔崎可笑人，不妨开口笑时频。有人一笑坐生春。
歌欲颦时还浅笑，醉逢笑处却轻颦。宜颦宜笑越精神。
思帝乡 独夜闻箫
王昙影（清代）

睡初醒，起来天未明。独拥寒衾。偏自梦难成。帘外冷风斜月透银屏。

何处箫呜咽，不堪听。
送道士史志中
于谦（明代）

不驾青牛西出关，却乘画鹢向南还。枕中鸿宝千金秘，袖里龙光一剑閒。

潞水蓟门分别处，岸花樯燕送留间。蓬莱到日春将老，想见碧桃开满山。
答赠云仙老人兼伸鄙况
王世贞（明代）

君侯行年三万二千日，颊如桃花发如漆。黄童口吐微妙音，素女手授希夷术。

一岁两枉漓江鱼，问我容鬓今何如。毋论平子盘玉报，许授淮南鸿宝书。

荷君未面伸契阔，少小酰鸡瓮中活。自入维摩不二门，肯从贤圣求解脱。
减字浣溪沙（十五之十一）
贺铸（宋代）

青翰舟中祓禊筵。粉娥窥影两神仙。酒阑飞去作非烟。

重访旧游人不见，雨荷风蓼夕阳天。折花临水思茫然。
送庄上人归云居
释德洪（宋代）

青锁晓开残雨上，烟鬟春解笑声中。丛林今日犹雌伏，膺简当声是法雄。

露盌忆尝安乐味，锦笼曾著瑞香□。何时玉钵青林下，与子婆娑小立同。
春暝
汪渊（清代）

春烟绿濛濛，吹入薜萝径。暝色赴疏钟，花香落清磬。

閒房禅诵歇，空谷鸟声定。何处松风来，幽人扶杖听。
汪中丞戚都督道服访余小祇园即事 其一
王世贞（明代）

不知何物两道士，来摘香台石上霞。瞥见毫端出狮子，还惊匣里吐莲花。
海子
宋本（元代）

渡桥西望似江乡，隔岸楼台罨画妆。十顷玻瓈秋影碧，照人骑马入宫墙。
赠尤检正四首 其三
赵蕃（宋代）

榜舟浙江潮，僦屋长安雪。寒涛幸少年，积冻还复结。

虽逃蛟鳄虞，未免薪刍绝。噂𠴲怅难登，嗫嚅羞妄悦。
边上送杨侍御鞫狱回
马戴（唐代）

狱成冤雪晚云开，豸角威清塞雁回。

飞将送迎遥避马，离亭不敢劝金杯。
上皇太子寿
卫泾（宋代）

南极秋中夜有辉，经旬先与玉衡齐。
祥开游震天方眷，德懋元良日自跻。
风爽铜声谐户御，月明银镂湿宫题。
遥知侍宴欢鱼藻，曾忝宾筵漫舞醯。
平水八咏 其五 汾水孤帆
李俊民（金朝）

古渡无人鸟迹多，眼前历历旧山河。片帆不是秋风客，谁向中流发棹歌。
杨隆庆挽诗
魏了翁（宋代）

夜雨撼雝渠，春风载毕逋。
畏途摇短梦，壮志束长湖。
如此奇男子，终於朝大夫。
鲜原千字诔，赖有少公苏。
和陶咏贫士七首
吴芾（宋代）

渊明抱归兴，未老辞华轩。
应谓役于人，岂如归田园。
在家贫亦好，满眼是风烟。
亲戚可晤晤，书史可精研。
妻子识此意，相对无间言。
时取新酒漉，一笑中圣贤。
双溪堂
许及之（宋代）

境与人俱胜，心无水共流。奇奇仍怪怪，莫莫更休休。
三术
释文珦（宋代）

利禄与名称，拘囚岂易胜。
由来立仗马，有愧脱鞲鹰。
达者知求解，贪夫反自矜。
吾方用三术，止观足堪凭。
插秧妇
戴良（元代）

青袱蒙头作野妆，轻移莲步水云乡。裙翻蛱蝶随风舞，手学蜻蜓点水忙。

紧束暖烟青满地，细分春雨绿成行。村歌欲和声难调，羞杀扬鞭马上郎。
句 其三
周知微（宋代）

暮天斜去空成字，远地频来不寄书。
九月十日王祭酒鸡鸣山登高分韵得日字
倪谦（明代）

昨朝属重阳，阴雨何濛密。今晨忽晴霁，仰面见白日。

浮云喜尽敛，四野青山出。司成重佳节，招邀登崒嵂。

遥指鸡笼巅，兹焉遂閒逸。极目骋遐瞩，一览风景悉。

仰瞻宝公塔，俯憩瞿昙室。坐听颖师琴，泠泠鼓清律。

张筵对黄花，酒泛金尊溢。况我八九人，俱是清閒秩。

缅思陶渊明，东篱兴高率。周雅咏凤凰，唐风歌蟋蟀。

若复不尽欢，转盻流光失。胜会苦难常，后继安可必。

明年知谁健，莫厌杯行疾。
送任兵曹赴边
高启（明代）

少年耻着惠文冠，幕下时时把剑看。
官烛未销鸡送晓，军笳忽动马嘶寒。
关连远树征途迥，塞接霜芜战地宽。
见说长平门下客，奇材唯有一任安。
答孟郊
韩愈（唐代）

规模背时利，文字觑天巧。人皆馀酒肉，子独不得饱。

才春思已乱，始秋悲又搅。朝餐动及午，夜讽恒至卯。

名声暂膻腥，肠肚镇煎煼。古心虽自鞭，世路终难拗。

弱拒喜张臂，猛拿闲缩爪。见倒谁肯扶，从嗔我须咬。
八月七日被命上会稽沿途所历拙於省记为韵语
魏了翁（宋代）

御香三日出斋庐，骑至城东下鉴湖。
瀰望湖田连荡地，菱花面目半模糊。
书事十首
刘克庄（宋代）

战鼙非起自渔阳，到冠皆由偃月堂。
相国裘虽来贺捷，蚩尤旗尚收亡芒。
厨车古有刑都市，宝剑今谁请尚方。
莫倚圣朝家法恕，前卢后蔡亦投荒。
夜坐示子虡
陆游（宋代）

裘薄知霜重，灯残觉夜阑。
为农宜废学，谢事等无官。
疏嬾贫难醒，沉绵死有端。
大儿千里至，聊复为加餐。
寻张逸人
张楷（明代）

绿溪五里十里，隔水三家四家。借问先生何处，柴门流水桃花。
念奴娇·谢王广文双姬词
辛弃疾（宋代）

西真姊妹，料凡心忽起，共辞瑶阙。燕燕莺莺相并比，的当两团儿雪。合韵歌喉，同茵舞袖，举措脱体别。江梅影里，迥然双蕊奇绝。
还听别院笙歌，仓皇走报，笑语浑重叠。拾翠洲边携手处，疑是桃根桃叶。并蒂芳莲，双头红药，不意俱攀折。今宵鸳帐，有同对影明月。
八月二十日赵西湖携酒夜醒二更记事
方回（元代）

酒醒更深独倚楼，天清地静俯河流。
梧桐影转三更月，蟋蟀声催万象秋。
自古有生皆有死，即今无喜亦无忧。
更著四年当八十，我于人世复何求。
偈颂四十一首
释慧晖（宋代）

风吹松雪月当空，一色功中转步同。
刖路分时无雪月，合同一色落功功。
江上忆严五广休（一本入集外诗）
李商隐（唐代）

征南幕下带长刀，梦笔深藏五色毫。

逢著澄江不敢咏，镇西留与谢功曹。
春秋战国门。再吟
周昙（唐代）

一言能使定安危，安己危人是所宜。

仁义不思垂教化，背恩亡德岂儒为。
终慕双挽 其一
钟渤（明代）

黄河东奔淮水长，威襄世泽流汤汤。庆钟五叶兰蕙芳，千葩万卉皆文章。

安边六策排天阊，清新诗句追盛唐。竹风掠地百草黄，街尘不动狡兔藏。

殊勋懿戚先后光，不虞荆棘生门墙。母翁两手扶纲常，九折不挫百鍊刚。

六阴既剥天回阳，山河永固无沧桑。貂蝉闪日光鹓行，翟冠夺目萱草香。

母恩父德相颉颃，声谐琴瑟宜寿康。天胡不惠降大殃，彩埋双璧十景荒。
游少林寺
陈䞇（明代）

步入招提境，钟声出绀林。径铺苔藓滑，龛隐薜萝深。

岚霭初疑雾，溪云易作阴。老禅供茗罢，相对一閒吟。
夜宿龙井广福寺分韵得来字
张镃（宋代）

阳乌翅焦云崔嵬，避热马转南山隈。
边湖兴熟厌频往，幽讨林落穿莓苔。
涧声引步陟层岭，亭矗路侧双扉开。
泓泉湛碧透坤轴，合有龙卧专风雷。
抚栏立瞰眩奇閟，潄挹未敢持深杯。
瘦筇趋寺更幽寂，苴补不到檐楹摧。
老僧肃揖选凉坐，借床过夜容裴回。
神灵变异亦喜客，跂脉现状潜鳞鳃。
从容瞻敬忽无靓，应悯堕世余氛埃。
堂中遗像成三老，英爽长在游天垓。
认题扫壁说前辈，今昔玩视俱悠哉。
出门因爱月正午，桂子秋到须重来。
凤求凰送张教谕子还乡娶亲
史鉴（明代）

孤凤何翩翩，四海求其凰。谁知无所遇，翱翔归故乡。

故乡南海上，梧桐产高岗。醴泉出其下，竹实生其旁。

凤飞且栖息，五色成文章。相从效于飞，和鸣为朝阳。

音声何哕哕，恍若调宫商。岂惟偕老愿，瑞世昭文明。
恭谒故宫阙有述
王世贞（明代）

高皇御朱邸，草创业未备。南郊甫三让，北阙雄五位。

是时李韩公，实当萧何寄。虽谢茅茨陋，终靡未央丽。

黄屋屹然尊，青宫从鳞次。钟岳旦夕来，千扉腾紫气。

业移众星拱，犹表宸居制。彷佛殿陛间，如闻清跸至。
华山女
韩愈（唐代）

街东街西讲佛经，撞钟吹螺闹宫廷。
广张罪福资诱胁，听众狎恰排浮萍。
黄衣道士亦讲说，座下寥落如明星。
华山女儿家奉道，欲驱异教归仙灵。
洗妆拭面著冠帔，白咽红颊长眉青。
遂来升座演真诀，观门不许人开扃。
不知谁人暗相报，訇然振动如雷霆。
扫除众寺人迹绝，骅骝塞路连辎轩。
观中人满坐观外，后至无地无由听。
抽簪脱钏解环佩，堆金叠玉光青荧。
天门贵人传诏召，六宫愿识师颜形。
玉皇颔首许归去，乘龙驾鹤来青冥。
豪家少年岂知道，来绕百匝脚不停。
云窗雾阁事恍惚，重重翠幕深金屏。
仙梯难攀俗缘重，浪凭青鸟通丁宁。
送陈池州十二韵
徐照（宋代）

急诏下林间，天教公未闲。
虎符重领郡，鸳序暂离班。
道直言皆壮，心和鬓不斑。
紫骝曾识驾，白羽可平奸。
边地尘初静，邻邦化匪艰。
仍途从吏接，从乘约僧还。
旗影明寒水，梅花动晓关。
下车逢日吉，涤印破春悒。
惠政流人至，清吟俗事删。
条依萧守迹，仙认窦君颜。
千古同歌夸，期年即赐环，
敢云能下榻，同看九华山。
羊城八景 其二 蒲涧帘泉
区大相（明代）

一道香蒲水，奔流下翠微。醉起弄珠箔，回风捲雪飞。
松下茅屋图
方回（元代）

一株松下一茅屋，何处山中此景无。
煨芋老翁常闭户，世人从此画成图。
赠许征君
贯休（唐代）

昼公友秦奚，来往踏溪云。如今又到我，还爱许征君。

落花鸟衔来，永日香氤氲。终期将尔曹，归去麋鹿群。
十咏图 其十 贫女
张维（宋代）

蒿簪掠鬓布裁衣，水鉴虽明亦懒窥。数亩秋禾满家食，一机官帛几梭丝。

物为贵宝天应与，花有秋香春不知。多少年来豪族女，总教时样画蛾眉。
再经蒋山与诸长老夜话
齐己（唐代）

远迹都如雁，南行又北回。老僧犹记得，往岁已曾来。

话遍名山境，烧残黑栎灰。无因伴师往，归思在天台。
和子野郊居见寄
仇远（元代）

论心握手到忘形，性癖耽诗各瘦生。
美酒三升差可恋，良田二顷不如耕。
溪晴正熟眠鸥梦，门静那惊吠犬声。
泉石烟霞能自乐，弃予高举得无情。
访孙子进子肃于黄堰
赵蕃（宋代）

茅屋啼鸡日过中，小舟随问曲能通。
遥遥黄堰忽重到，落落白头今一翁。
别后每怀音问阔，见时还许笑言同。
倡予和汝平生事，惆怅春风又起鸿。
挽吕秘书
蒲寿宬（宋代）

玉阶空忆去，破屋古梅旁。
犹讶黯言直，不磨迁史良。
葵心犹白发，槐梦落黄粱。
最后龙门客，恩深涕泗滂。
同工曹至临洛道中禾黍蔚然喜而有作呈朱令
傅察（宋代）

甘雨初匀岁事时，冥冥造物本无私。
绿云卷地薰风细，翠浪翻天晓露滋。
已见郊原深没马，预欣场圃积如坻。
从来令尹忧民切，短句聊凭一解颐。
寄华州马戴（一作秋中闻马戴游华山因寄）
无可（唐代）

三峰待秋上，鸟外挂衣巾。犹见无穷景，应非暂往身。

水寒仙掌路，山远华阳人。欲问坛边月，寻思阙复新。
落叶和查夏重 其五
陈吁（清代）

江潭莫凄怆，摇落莫悲咽。菀枯循环耳，宁较荄与茁。

而我况无恋，森梢喜挺列。庭前两好树，几见更蘖蘖。

荣悴均造化，萌芽发霜雪。人心感槩多，妄自生区别。

树若知人意，粲然笑应咥。
和柳子玉官舍十首·小池
黄庶（宋代）

清泉数斛关幽事，坐见镜中鱼往来。
浮萍蚀尽秋月面，霜为一磨如匣开。
五月园夫献红菊二绝句
苏辙（宋代）

黄花九月傲清霜，百草满园无此香。
红紫无端盗名字，试寻本草细商量。
和阎寺丞海云寺
范镇（宋代）

春日金田驩且哗，始因民俗好纷奢。管弦齐奏喧闻野，莺燕高飞不在花。

雕槛凭时见城郭，回廊行处有烟霞。方塘灵石从来信，不独当年太守誇。
海波夜动，焰如流火，天黑弥烂，亦
孙元衡（清代）

乱若春灯远度萤，坐看光怪满沧溟。天风吹却半边月，波水杳然无数星。

是色是空迷住著，非仙非鬼照青荧。夜珠十斛谁抛得，欲掬微闻龙气腥。
送李幼章
姚勉（宋代）

梁间呢呢燕将雏，林中栌栌反哺乌。
君前舍羹颍谷子，橐中寘箪翳桑夫。
五年得金方还养，有妇有妇愁秋胡。
士生志大虽江湖，不堪回首飞云孤。
伏雌扊扅且未率，占鹊日日于及晡。
箧中莱衣幸可看，腰下何必印若苏。
因君归去长嗟吁，君有母遗我独无。
为亲负米今已矣，落日恸哭悲丘墟。
愿君升堂奉甘腴，毋使专美徐仲车。
送县大尹令子毛景润西归
李坚（贞夫）（明代）

鄞山鄞水亦佳游，何事君归不少留。无限别情销不尽，寒风马首正飕飕。
白鸟得蚊字
许廷壁（清代）

元驹曾号蚁，白鸟亦称蚊。种本从鷏出，名还与鹭分。

蝇头同取象，豹脚独成文。异论思巢睫，残碑记露筋。

负山真有力，列市竞为群。雨陨常千点，雷轰忽一军。

乍疑歌翯翯，讵意睹棼棼。除恶由来尽，何防毒草熏。
赠阿史那都尉
窦巩（唐代）

较猎燕山经几春，雕弓白羽不离身。

年来马上浑无力，望见飞鸿指似人。
台城路六首 其五
李慈铭（清代）

凤城西畔前朝事，禊春又联吟侣。松合香台，草侵荒殿，撩乱风幡铃语。

杏花过雨，正蓝子摇红，丁香含素。庭院深深，磬声不隔燕莺路。

藏云洞今在否。登临孤客迥，难寄愁处。柳绿芦沟，云开蓟镇，依旧青山无数。

悲歌倦旅，看禅榻茶烟，鬓丝如许。好片斜阳，暮钟催客去。
赋得「相逢俱是岁寒人」
张煌言（明代）

相逢俱是岁寒人，迟暮偏惊摇落辰。鸿雁接天关塞影，渔樵满地雪霜身。

论交四海惭兄弟，抗迹千秋泣鬼神。此日炎趋应不少，道旁裘马正纷纶。
绕佛阁（黄钟商与沈野逸东皋天街卢楼追凉小饮）
吴文英（宋代）

夜空似水，横汉静立，银浪声杳。瑶镜奁小。素娥乍起、楼心弄孤照。絮云未巧。梧韵露井，偏借秋早。晴暗多少。怕教彻胆，蟾光见怀抱。
浪迹尚为客，恨满长安千古道。还记暗萤、穿帘街语悄。叹步影归来，人鬓花老。紫箫天渺。又露饮风前，凉堕轻帽。酒杯空、数星横晓。
题林氏香严庵
楼钥（宋代）

缓步寻佳处，林深路欲迷。
偃松披数亩，立竹漱三谿。
瀹茗凭山槛，呼灯照石梯。
轻舆空翠湿，投暝喜幽栖。
癸夘岁日者推闰二月或传闰三月
刘崧（元代）

闰月推移定几时，花晨上巳两持疑。六年民物遭聋瞽，天地茫茫竟莫知。
醉中遣兴
李昌祺（明代）

眼前无物不关情，浊酒从教醉复醒。醉里不知为客久，金陵却道是庐陵。
许敬之用余言作松山草堂然游山之意犹未已也
叶适（宋代）

许子家住松山边，门开路闢登山巅。
千年茂树不改叶，百尺甘井常流泉。
堂中悄然人境绝，时有剥啄延臞仙。
天下之山皆若此，舍而外求徒丧已。
卑能蕴高而为谦，高能生明是为贲。
芒鞋价长今安之，撰屨欠伸吾老矣。
何司业挽词
楼钥（宋代）

顷岁游孤屿，名门说二何。
胡为终璧水，自合上銮坡。
器重连城价，心澄古井波。
传家衣钵在，衮衮并儒科。
西湖十景册为唐饬轩题 其六 双峰插汉
孙承恩（明代）

南高何巍巍，北高何巉巉。登临人迹稀，白云时往还。
和长安孙舍人见寄
魏野（宋代）

长安君到转民安，夏少炎蒸腊少寒。
接使管玄登月榭，劝农旌旆入烟峦。
龙池似锦花堪赏，鹑野如云稼好观。
见说添苏亚苏小，随轩应是佩珊珊。
次曾宏甫社日赏海棠吴守宅且试新茗韵
曾几（宋代）

一树深深地主家，外边谁复见秾华。
却因社日治聋酒，得醉春秾近眼花。
著偻施朱俱惬当，吹风洗雨但惊嗟。
酴釄芍药垂垂发，更试头纲一饼茶。
喜厉山人自禾中来得诗四章 其三
姚燮（清代）

判袂芙蓉江，真如箭离括。望君千里眸，怨为乱山夺。

而今得倚依，复何感沈阏。当如茑在松，生意勉同活。

列馔供饮饕，谁还料饥渴？岂其燕羽单，无阻海天阔。

子前吾语子，人生贵自达。眼底木叶荣，知难避秋脱。

秋来子不知，秋在我心末。将心挂子眉，毋云气疏豁。
别韩菊山
叶茵（宋代）

结庐甫里邻，顾瞻谁与游。
掩荆乐鱼鸟，握管成樵讴。
有客赏兹趣，柳下时停舟。
自缔十年契，投簪不愿侯。
一朝过我别，匪伊趋乐州。
敢问何为尔，读书松竹幽。
辇母远之官，谩作升斗谋。
执手语劳役，挥杯忘献酬。
离怀聿云悲，重来如此不。
何当羽厥身，千里云悠悠。
上下相追逐，赤城少延留。
其中有玉人，而可为吾俦。
此志不可得，迢迢不东流。
载言涉征途，途修暑气遒。
袗絺自金玉，脂车裹粮餱。
我将植佳菊，长对南山秋。
梅花七律
张道洽（宋代）

乾坤收拾几精华，全付茅茨小小家。
压尽园林千万蕊，只消篱落两三花。
雪消数尺暗埋岭，月浸一痕微印沙。
玉面亭亭太幽独，天寒空谷正堪嗟。
题岑氏心远亭
苏过（宋代）

君不见郑崇门前闹如市，此心不碍如秋水。又不见翟公之门空设罗，翻为交情生愠喜。

岂知靖节弃官归，五斗难堪折腰耻。结庐何必在山泽，方寸湛然遗远迩。

君家小园才数亩，竹柏萧森间桃李。幽亭容膝审易安，不羡华堂失梓杞。

平生少游真吾师，自欲浮沈老闾里。故应从事三径乐，更效子綦今隐几。

君看六凿无天游，妇姑攘夺无穷已。远人无累超物表，云梦胸中吞芥子。

纷纷朝市我无与，毂击肩摩同一轨。高情缥缈谢尘寰，怅望云山友黄绮。
偈颂二十五首 其二十四
释普岩（宋代）

四年承乏云峰寺，暗写秋肠寄阿谁。每到十一月初五，一狐疑了一狐疑。

故我开山伏虎禅师，指柳骂杨，伤龟恕鳖，你死我活。

莫说一碗粗茶一炷香，也胜和盲㪍诉瞎。
迎春亭
刘摰（宋代）

亭接东风近晓霞，几多和气到萌芽。也知当日迎春意，不为松筠只为花。
经武功旧宅
韦应物（唐代）

兹邑昔所游，嘉会常在目。历载俄二九，始往今来复。

戚戚居人俄，茫茫野田绿。风雨经旧墟，毁垣迷往躅。

门临川流驶，树有羁雌宿。多累恒悲往，长年觉时速。

欲去中复留，徘徊结心曲。
春莫吟
邵雍（宋代）

有意杨花空学雪，无情榆荚漫堆钱。
穷愁不服春辜负，酒病依还似去年。
秋日游栖云岩，作即景画赠许荫庭
林占梅（清代）

挂壁流泉匹练飞，白云深处叩禅扉。斜阳一抹秋林晚，古径无人僧独归。
赵升卿有官不肯为里居有贤声访之于深巷中
戴复古（宋代）

深居陋巷不妨幽，翠竹当门水满沟。
每遇事来先觉懒，欲为官满又还休。
田园自乐陶元亮，乡里多称马少游。
除却读书无所好，有时闲作北岩游。
正月三十日作三首（万历庚申）
王惟俭（明代）

近说阮生病，将无鸡骨妨。
贫家移二室，奇字检三仓。
相别已经岁，得诗凡几囊。
报君张武仲，革履学胡装。
明发鸭步
杨万里（宋代）

两岁春船各一时，今年船快去年迟。青山面目何曾改，清晓看来别样奇。
进月堂
章才邵（宋代）

不将帘幕碍虚空，为爱清光入室中。
满目尽成金色界，胜游宁羡水晶宫。
世缘淡泊尤相称，心镜圆明总一同。
长照金樽歌酒乐，争如此境乐无穷。
太虚幻境对联
曹雪芹（清代）

假作真时真亦假，
无为有处有还无。
咸平亲郊八首
诸臣撰（宋代）

羽籥云罢，干戚载扬。
接神有格，锡义无疆。
赞三十六祖颂
释印肃（宋代）

无事商那和，翛然了义多。
是法不可说，转念摩噜陀。
追挽刘宗荣
陈谟（明代）

总角从先进，刘墙白下东。衣冠会元日，桑梓共高风。

内谱通家旧，金科奕世同。至今怀古道，犹及拜先公。

夫子声名早，承家德业隆。山辉元韫玉，节苦自和熊。

善行东平最，寒芒太乙通。贤良蕡有策，著作向多功。

未展青云翮，先成白雪翁。脩文期太速，遗草意何穷。

令子称才杰，儒科致显融。善和存故里，一亩复新宫。

种德门逾大，光幽石已砻。典刑看奕奕，图画极沨沨。

春日珠林道，秋风宰木丛。长怀书甲子，应自问鸿濛。

辅嗣经仍讲，宾王句更工。焚黄知有日，含笑九原中。
次韵李元老柬王令周簿喜雨 其二
陈棣（宋代）

山色云容泼墨深，随车甘澍湿衣襟。神龙应祷方施力，虐魃为殃漫有心。

洗出筼筜无滞暑，养成䆉稏有馀阴。他年德政君须记，能遣骄阳化作霖。
南柯子
苏十能（清代）

江水粼粼碧，云山叠叠奇。平生心事一钩丝。便是壶中日月、更何疑。

文叔今方贵，君房素自痴。洛阳尘土涴人衣。争似归来双足、踏涟漪。
除夜太原寒甚
于谦（明代）

寄语天涯客，轻寒底用愁。
春风来不远，只在屋东头。
踏莎行·院落深沉
洪迈（宋代）

院落深沉，池塘寂静。帘钩卷上梨花影。宝筝拈得雁难寻，篆香消尽山空冷。
钗凤斜欹，鬓蝉不整。残红立褪慵看镜。杜鹃啼月一声声，等闲又是三春尽。
和王半山韵十八首 覆叠题九首 其一
林光（明代）

折腰辞长吏，结社许沙门。宦海诸人溺，颓波一柱存。

桑麻春自满，蜂鸟日相喧。恬却奔波梦，栖栖只故园。
白雪
杨无咎（宋代）

檐收雨脚，云乍敛、依然又满长空。纹蜡焰低，熏炉烬冷，寒衾拥尽重重。隔帘栊。听撩乱、扑漉春虫。晓来见、玉楼珠殿，恍若在蟾宫。

长爱越水泛舟，蓝关立马，画图中。怅望几多诗□无句可形容。谁与问、已经三白，忒是报年丰。未应真个，情多老却天公。
予初仕为宁德县主簿而朱孝闻景参作尉情好甚
陆游（宋代）

白鹤峰前试吏时，尉曹诗酒乐新知。
伤心忽入西窗梦，同在峬村折荔枝。
赋得揽察草木犹未得示诸子五首 其三
谢元汴（明代）

勿将死玉匹生刍，义竹春深咒老梧。种得兔丘为媚草，化成婺女作桑弧。

人才信已同蜍志，燕市今当访狗屠。龙比负尸徒往事，倚天长剑客星孤。
观大阅
苏辙（宋代）

承平郡国减兵屯，唯有留都一万人。
票姚将军思出塞，従横幕府讳和亲。
旌旗不动风将转，部曲无声马亦驯。
八阵且留遗法在，未须亲试革车尘。
即事并写和质弟诗呈似
许及之（宋代）

新绿愔愔长茂材，嫩流漠漠养深苔。一梭金影缗蛮过，半缬花光剥啄来。

槛竹鸣边垂粉箨，池萍缺处落肥梅。閒中偏得园林趣，更觉清和意象开。
次韵静翁雪中见过三首 其二
周紫芝（宋代）

故国飘零万事乖，十年不见雪中阶。要令幽子安圭窦，少待凶酋脱藁街。

援笔何由赋梁苑，闭门只合老苍崖。君来看我煨黄独，自采春山带叶柴。
题淡轩
释德洪（宋代）

道人口吻最光滑，行脚饱参奈粗粝。少年尝编诸方禅，迩来解毳三只袜。

世味从来崖蜜甜，我此一轩如嚼蜡。客来有语但寒温，坐久时见眼开合。
再酬雪湖见过仍前韵五首 其四
谢迁（明代）

谁家箫鼓闹湖船，人自酣歌我自眠。苍狗变时云作雨，老龙腾处树参天。

草坡归犊皆诗料，竹院逢僧岂福田。每为濯缨兼濯足，沧浪一曲思泠然。
次韵空印游山九首 其六
释德洪（宋代）

蟠龙不许在层渊，一句全提赖发宣。惭愧儿孙家法在，未施声色透重玄。
正德丙寅冬万州雨雪
王世亨（明代）

撒盐飞絮随风度，纷纷著树应无数。严威寒透黑貂裘，霎时白遍东山路。

老人终日看不足，尽道天家雨珠玉。世间忽见为祥瑞，斯言非诞还非俗。

越中自古元无雪，万州更在天南绝。岩花开发四时春，葛衫穿过三冬月。

昨夜家家人索衣，槟榔落尽山头枝。小儿向火围炉坐，百年此事真稀奇。

沧海茫茫何恨界，双眸一望无遮碍。风冽天寒水更寒，死鱼人拾市中卖。

优渥沾足闻之经，遗蝗入地麦苗生。疾厉不降无夭札，来朝犹得藏春冰。

地气自北天下治，挥毫我为将来记。作成一本长篇歌，他年留与观风使。
禾川歌送郭愉
周是修（明代）

禾川之水流东海，浩浩荡荡千万载。英雄眼底今安在，衰草连万古城坏。

昔日楼台歌舞园，今朝牧马成荒塞。废兴如此不足论，空使愁人容发改。

君今别我归禾川，禾川之水应依然。银屏石下买春酒，画角洲头移晓船。

高堂侍养有慈母，慎勿蹉跎事羁旅。江山遥遥道路阻，可以何时复相遇。

禾川歌，送君去，呜呼别君泪如雨。
用明发不寐有怀二人为韵寄李秉彝德叟
黄庭坚（宋代）

少时诵诗书，贯穿数万字。
迩来窥陈编，记一忘三二。
光阴如可玩，老境翻手至。
良医曾折足，说病乃真意。
送长醉尹郑明府赴任便道归省诗
湛若水（明代）

渊明令彭泽，百里去柴桑。心为醉秫田，折腰乡里郎。

何如郑长醉，违家五日强。起居可迎养，甘旨得相将。

况有好兄弟，孝友溢庭堂。由家达之政，一邑见循良。

行行念赤子，竹马迎道旁。
苦寒行
苏过（宋代）

句芒司春懦不职，纵使玄冥氧凌轹。三冬肃杀归尔时，长物岂凌长凛慄。

北风吹水冰成梁，急雷盖地云翻墨。坐令贫士高掩扃，安得重裘代絺绤。

春泥漫漫薪不属，破灶无烟愁四壁。饥吟拥鼻涕流澌，皲指结衣僵欲直。

水南水北多高士，去作达官金马客。朱门碧瓦照通都，耻著麻衣羡狐白。

问余何为不录录，反老抱关守甔石。十日春寒何所觊，坐想朝阳生屋隙。

愿将挟纩同斯人，杜陵大厦无由得。南荣炙背直万钱，燠燠此衣安且吉。
偈颂十首
释如净（宋代）

今朝日南长至，黑豆生芽。
大众恭惟懽庆，铁树开花。
如何结果，龙驰虎骤，
撒土抛沙。
次公和韵再赋答之
韩淲（宋代）

雨烟埋却面前山，怅望高吟祇自看。既以酒壶相煖热，更因墨自破荒寒。

谁家篱落梅千点，到处园林竹数竿。不是故人心事在，也随尘虑失幽欢。
感皇恩·年少好寻芳
汪莘（宋代）

年少好寻芳，早春时节。飞去飞来似蝴蝶。如今老大，懒趁五陵豪侠。梦中时听得，秦箫咽。割断人间，柳枝桃叶。海上书来恨离别。旧游还在，空锁烟霞万叠。举杯相忆处，青天月。
孙保义求偈
释怀深（宋代）

省缘知足常安乐，广费多求损道情。闹市门头祖师意，放教心地坦然平。
台阳腊除杂咏 其八
施琼芳（清代）

床母与床公，今宵同守岁。帷灯彻晓明，茶酒香风细。
菩萨蛮
晏几道（宋代）

香莲烛下匀丹雪。妆成笑弄金阶月。娇面胜芙蓉。脸边天与红。

阶筵双揭鼓。唤上花茵舞。春浅未禁寒。暗嫌罗袖宽。
夏云峰·昨日看花花正好
佚名（宋代）

昨日看花花正好，枝枝香嫩红殷。
已亥杂诗 227
龚自珍（清代）

剩水残山意度深，平生几緉屐难寻。
栽花郑重看花约，此是刘郎迟暮心。
病不能从沈德远少卿草堂醵饮
袁说友（宋代）

溪南十里山，有客今渊明。
归来厌城市，着脚鸥鹭汀。
客来笑谈剧，日暮车马行。
我昔曾见之，浩气犹凭陵。
尊酒浸成列，翰墨时相迎。
惭渠前日约，念此故旧情。
冲风走篮舆，剥啄山头扃。
人生等游戏，底问割与烹。
但令宾主欢，莫识众我醒。
毋以患难移，政须公主盟。
节假之中风气又作仅将伏枕固难登门更献五章
李至（宋代）

出门何所适，马亦认余情。
转曲才东去，嘶风便北行。
树高墙外见，犬熟道边迎。
何处多相对，南轩景最清。
雨意
王同祖（宋代）

春愁如织雨如麻，倦倚吟窗拾落花。
坐不忍眠心似醉，悠悠身世在天涯。
答郑虞任检法见赠
陆游（宋代）

卧龙山前秋雨晴，郑子过我如夙昔。
照人眉宇寒巉巉，悬知笔夙千钧力。
镜湖岁暮霜叶空，乃闻载酒同诸公。
归来湖山皆动色，新诗一纸吹清风。
文章要须到屈宋，万仞青霄下鸾凤。
区区圆美非绝伦，弹丸之评方误人！
平园创三层楼子直秘书远贶新诗有山中宰之句
周必大（宋代）

弘景挂冠永明年，筑楼三层家政传。
俯听松风辄欣然，时人望之疑是仙。
天教轻捷游方外，自喜向来不为宰。
耄期犹且有壮容，誓戒何妨临鄮海。
予移守青社同年宋学士代予守壁
文彦博（宋代）

旧许陪原郡，时清偃息优。羡君熊轼去，夺我鸭坡游。

草树秋方密，禽鱼晚思幽。相凭皆与问，犹忆醉翁不。
减字木兰花·风梳雨洗
韩元吉（宋代）

风梳雨洗。玉阙琼楼何处是。万里秋容。唤起嫦娥酒未中。相逢且醉。忙里偷闲知有几。况自丰年。须信金华别是天。
云寄失足几堕 其二
林俊（明代）

云寄登登续往盟，苍苔路滑几危坑。山人老分天还铸，起傍独高峰处行。
为赵法师别造精院过院赋诗
李隆基（唐代）

宗师心物外，为道运虚舟。不恋岩泉赏，来从宫禁游。

探玄知几岁，习静更宜秋。烟树辨朝色，风湍闻夜流。

坐朝繁听览，寻胜在清幽。欲广无为化，因兹庶可求。
风入松 江楼秋眺
陈霆（明代）

水云微淡侵江楼。山势涌沧洲。黄花欲绽丹枫老，吴霜冷、雁叫清秋。

云外离情耿耿，天涯归信悠悠。

乱鸦投树夕阳收。江水向东流。登楼望断平芜影，凭阑久、多少闲愁。

风里一声渔笛，浪中数点行舟。
送鄱阳太守 其一
彭汝砺（宋代）

青春一日锦衣还，酒上亲闱喜动颜。静视浮名虽羽翼，回瞻明德已丘山。

身留桑梓孤衷结，目断旌麾一泪潸。初仕正忧民事拙，愿书馀训起疏顽。
和莘老元日时改元丰 其一
彭汝砺（宋代）

天以元丰号太平，新年风物兆康宁。农人待种滂沱雨，太史仍占润泽星。

初日浮阳临夏屋，宿霜澄澈照寒厅。玉津池北池南路，还拟同探柳眼青。
斗法八条 其五 六不斗法
贾似道（宋代）

荡胲无后芡，不食又延笼。啮牙并炼齿，终须落下锋。
还过渚宫
项安世（宋代）

一兴一废古今同，熊绎当年起霸功。
沿汉泝江开国步，牧皋规偃建王宫。
重来旧日嬉游处，犹觉如今气象雄。
想见得臣并斗谷，治兵谋国震山东。
题北宋石经周礼残本
彭元瑞（清代）

赤脚仙人下当宁，韩、范、富、欧名世辅。是时海寓久乂安，文治张皇垂掌故。

写经镌石立汴都，判者宋祁后王洙。下遴草泽上皇侄，赵、杨、张、谢章暨胡。

一行小篆一行隶，贵以古文存古意。点画犹讲《说文》书，体裁不袭经生字。

岂意于今六百年，十二版耳仅流传。小长芦叟秀野氏，二三策未见《周官》。

法帖谱系《兰亭》考，好事膻芗竞搜讨。书家但解八法工，俗学安知六经宝。

一从大盗壅洪流，难向黄河沙底求。独怪当年刻甫毕，便行新法废《春秋》。
答子庄见和
朱松（宋代）

老去温柔失旧乡，北窗一枕午风长。梦回未觉羲皇下，句好全胜殿阁凉。
怀安光孝寺观空轩遗圆长老
王灼（宋代）

宝坊郁郁满松桧，独有小轩花数辈。
榜以观空作正观，要识转物大三昧。
世间眩人万红紫，心君已落色界内。
那知心境无异法，真见元非色尘外。
色空双忘未奇特，非非想处亦横溃。
谁因拈花发微笑，嚼蕊嗅香不相碍。
吾侪跛鳖望千里，安得远都如历块。
诗在怀藏拟不出，彼上人者难酬对。
偈颂三十二首 其一
释宗演（明代）

今朝三月初十，大野和风袭袭。不用转脑回头，向此一时證入。
早春
孔武仲（宋代）

密雨霏霏欲结霖，洒开青帝发生心。
风吹嫩草迸微绿，雷碾长空破积阴。
啼鸟随阳声自得，卧龙思海意尤深。
更看三月桃花浪，旧鬣凌云在尺寻。
送范西叔赴召
陆游（宋代）

欲驾征车劝小留，南山南畔更逢秋。
数声过雁催行色，一盏昏灯话别愁。
自昔文章关治道，即今台阁要名流。
白头尚作书痴在，剩乞朱黄与校雠。
冬日怀竟陵管氏梅桥四首
张耒（宋代）

小小园林点点梅，如今绰约为谁开。
只应清夜新霜里，依旧横斜倒影来。
送街坊
释慧空（宋代）

道在未能速说，钵空且要人持。
蓦地街头筑著，方知此老慈悲。
题水月猿图
行端（元代）

水中明月轮，可玩不可觅。狝猴徒自狂，触破寒潭碧。
匡山五咏 其二 烟云万顷亭
袁华（明代）

英英白云飞，瀰漫被岩谷。倏若大瀛海，洪涛互起伏。

好风来自大，流膏润山木。揽之不可得，卷舒一何速。

危亭俯松抄，冥搜入遐瞩。灵物既深潜，阴渊寒气肃。

有时出肤寸，海宇溥沾沃。终乘游帝乡，矫首谢尘俗。
次韵方蒙仲高人亭 其二
方岳（宋代）

茗盌漱藜苋，诗肠许坚顽。是间可无我，不可无此山。
相逢
梅尧臣（宋代）

晚日南城归，桥边见郎去。
远远逐郎回，罗衣汗微污。
不惜污罗衣，要与郎相顾。
留连芳苑中，肯谢花夭嫭。
傍栏思晤言，羞畏情谁谕。
草草各还家，幽怀是飞絮。
宫词 其三十九
王仲修（宋代）

玉箫声里酌玻璃，风腊旌旗卷绛霓。星渚月斜珠露重，银河流水亦东西。
九日偕府城诸贵人游南山寺分韵和杜工部九日
何梦桂（宋代）

饭山吟瘦带围宽，过得秋来一日欢。
谩道高风怜破帽，还应衰日恋南冠。
黄花几度今人老，蓝水千年时梦寒。
日暮归来成醉倒，南山风雨不堪看。
盘墅·共乐堂
黄由（宋代）

才到松陵即是家，满堂佳客满园花。
看花揖客须清赏，休向人间俗子夸。
游澹岩 其一
张釜（宋代）

澹岩类古隐君子，一见可洗千劫尘。清旷信出世间境，经行如画图中人。

幽泉涓涓不碍坠，灵草苒苒非关春。题诗因昔□游子，冷眼阅尽惟唐珉。
晚秋野望
刘沧（唐代）

秋尽郊原情自哀，菊花寂寞晚仍开。高风疏叶带霜落，

一雁寒声背水来。荒垒几年经战后，故山终日望书回。

归途休问从前事，独唱劳歌醉数杯。
题李长啸漕元赁居
宋伯仁（宋代）

可种梅花便可居，此身安处即吾庐。
胸中丘壑无今古，笔底烟霞自卷舒。
着脚且坚君子操，知心自有圣人书。
吾侪幸是苕川客，只好溪头学钓鱼。
挽东莱先生
邵度（宋代）

鼻祖雍熙政，三传寿国医。
至今称巨室，有子号宗师。
白璧埋黄壤，朱门罢素丝。
脊令临祖道，无计驻灵輀。
喜景卢有落成琼楼之约
洪适（宋代）

地近篮舆便，心清俗事稀。檐花琼结佩，窗月练垂衣。

松竹添三径，溪山豁四围。落成歌管集，仰首暗尘飞。
再和天予二首
吴芾（宋代）

行轩未用苦相催，花下清尊正欲开。
君若此时留不住，何如当日罢休来。
封泰山乐章。豫和
佚名（唐代）

款泰坛，柴泰清。受天命，报天成。

竦皇心，荐乐声。志上达，歌下迎。

亿上帝，临下庭。骑日月，陪列星。

嘉祝信，大糦馨。澹神心，醉皇灵。

相百辟，贡八荒。九歌叙，万舞翔。

肃振振，铿皇皇。帝欣欣，福穰穰。

高在上，道光明。物资始，德难名。

承眷命，牧苍生。寰宇谧，太阶平。

天道无亲，至诚与邻。山川遍礼，宫徵维新。

玉帛非盛，聪明会真。正斯一德，通乎百神。

飨帝飨亲，维孝维圣。缉熙懿德，敷扬成命。

华夷志同，笙镛礼盛。明灵降止，感此诚敬。
句
释晓莹（宋代）

支筇聊小立。
太尉韩国文忠富公哀词 其五
文彦博（宋代）

达观定知无怛化，常情未免怆离魂。邛山土厚虽埋玉，遗烈馀芬万古存。
菩萨蛮 蒙岩石刻
契玉立（元代）

蒙岩几日桃花雨。依稀流水章桥去。只恐到天台。误通刘阮来。

玉堂开绮户。不隔尘寰路。休认避秦人。壶中别有春。
花岛
韩愈（唐代）

蜂蝶去纷纷，香风隔岸闻。
欲知花岛处，水上觅红云。
戴时芳时可学子吴叔度文可载酒西坑劳苦
陈著（宋代）

惊魂何事到西坑，岂是三生愿莫偿。
两寺鼓钟醒客梦，一村草木助吟香。
人情物变多时样，水色山光自古妆。
我本无何乡里住，仰天頫地两茫茫。
宿台州城外
林景熙（宋代）

荒驿丹丘路，秋高酒易醒。
霜增孤月白，江截乱峰青。
旅雁如曾识，哀猿不可听。
到家追此夕，三十五邮亭。
秋风
郭步韫（清代）

漫道秋风好，秋风易白头。空庭黄叶落，叶叶是离愁。
贾师宪望海楼成次韵
陈宜中（宋代）

功归再造金瓯好，岁已三登玉烛调。
昨日倚筇平地看，一如石壁望松寥。
送韩少汲萍乡尉
苏籀（宋代）

大门人望旧旌旄，岭表泷头罄错刀。
中馈从谁合红卺，邮亭自错絮征袍。
青衫九品非君愠，黄卷连车慰我曹。
兰蕙满山山水县，遥知放意咏离骚。
陈推官幽居十咏 其九 载酒寻梅
王炎（宋代）

幽花信美如玉，不愿游人见知。唤取曲生同载，为春物色南枝。
念奴娇
王奕（元代）

英雄老矣，对江山、莫遣泪珠成斛。一箑西风休掩面，白浪黄尘迷目。凤去台空，鹭飞洲冷，几度斜阳木。欲书往事，南山应恨无竹。
宁是商女当年，後来腔调，拍手铜鞮曲。偃蹇老松虽拗□，犹□一枰残局。乌巷垂杨，雀桥野草，今为谁家绿。赏心何处，浩歌归卧梅屋。
颂古一○一首
释子淳（宋代）

本地灵明无一物，几人认得黄金骨。
扶锹肩上便行时，大辩从来还若讷。
渔家傲（金山）
米芾（宋代）

昔日丹阳行乐里。紫金浮玉临无地。宝阁化成弥勒世。龙宫对。时时更有天花坠。

浩渺一天秋水至，鲸鲵鼓鬣连山沸。员峤岱舆更赑屃。无根蒂。莫教龙伯邦人戏。
寄题悠然阁三绝句
张元干（宋代）

登临巧处属僧家，随分生涯度岁华。
莫待藤萝满山月，时来倚杖数昏鸦。
州桥
范成大（宋代）

南望朱雀门，北望宣德楼，皆旧御路也。

州桥南北是天街，父老年年等驾回。
忍泪失声询使者，几时真有六军来？
祝英台近 同杨香山次辛稼轩韵
曹溶（明代）

凤凰山，乌鹊渡，锦缆逗寒浦。抱膝空林，世事几烟雨。

羡他漉酒膝生，萧萧三径，把江左、黄花留住。

那堪觑。昨日燕市悲歌，霜髭镜中数。残漏荒鸡，耿耿十年语。

漫嫌愁向春深，春光好处，便策取、紫骝前去。
次韵沃梅泉见寄咏稼隐相过之乐并督作诗 其一
方一夔（宋代）

星聚何曾奏少微，浮萍桂海偶相随。掺袪东阁吟梅处，眵目寒窗点易时。

自叹两翁馀口业，悬知千载有心期。啼猿唳鹤初无事，怕有行人怪说诗。
重题吕梁洪
汪梦斗（宋代）

新安江最险，此险越艰难。乱石纷如错，涓流曲若环。

危争分寸地，只在折旋间。何似平夷了，轻舟利往还。
挽王隐者溺水死
王慎中（明代）

鼓枻乘流一丈人，入流不出返于真。厌尽世间尘垢浊，清川为濯去时身。
秋日感怀
张裕谷（清代）

刺桐花老紫萸香，又听宾鸿唳早霜。沙草寒依秋火白，瘴云低压夕阳黄。

城头钟鼓初逢夜，村落人家未涤场。好煞蛮歌清月下，不须镫火照河梁。
玉山东岳庙遇旧识严星士
王守仁（明代）

忆昨东归亭下路，数峰箫管隔秋云。肩舆欲到妨多事，鼓枻重来会有云。

春夜绝怜灯节近，溪声最好月中闻。行藏无用君平卜，请看沙边鸥鹭群。
宿王尊师隐居
于鹄（唐代）

夜爱云林好，寒天月里行。青牛眠树影，白犬吠猿声。

一磬山院静，千灯谿路明。从来此峰客，几个得长生。